અમદાવાદઃ શહેરમાં છેલ્લા કેટલાક વખતથી તસ્કરોએ ભારે ત્રાસ વર્તાવ્યો છે. છેલ્લા ૩૬ કલાક દરમિયાન શહેરના જુદા જુદા વિસ્તારમાંથી રૂ. ૧૧ લાખની માલમતાની ચોરી થતાં પોલીસે તપાસ હાથ ધરી છે. અા અંગેની વિગત એવી છે કે સોલા વિસ્તારમાં અાવેલ નિર્માણ સ્ક્વેર ટેનામેન્ટના એક મકાનમાંથી રૂ. બે લાખની કિંમતનાં ઘરેણાં અને રોકડ રકમની ચોરી થઈ હતી. જ્યારે નરોડામાં અાવેલી દેહગામ રોડ પર અાવેલ શ્યામ શીખર કોમ્પ્લેક્સની એક દુકાનનું તાળું તોડી તસ્કરોએ રૂ. બે લાખની રોકડ રકમની ચોરી કરી હતી. વસ્ત્રાપુરમાં અાવેલ સાંઈનાથ મોબાઈલ ઝોન નામની દુકાનના તાળાં તોડી તસ્કરોએ રૂ. સવા પાંચ લાખની કિંમતના મોબાઈલ અને એસેસરીઝની ચોરી કરી હતી. અા ઉપરાંત અાજ વિસ્તારમાં હિમાલયા મોલ પાસે અાવેલ એક બંગલામાંથી રૂ. દોઢ લાખની કિંમતના ઘરેણાંની ચોરી થતાં પોલીસે અા અંગે ગુના દાખલ કર્યા છે.